
ÅRSRAPPORT FRA LÆRINGSMILJØUTVALGET FOR STUDIEÅRET 2003-2004

Universitetsdirektøren legger i denne saken fram årsrapport fra Læringsmiljøutvalget (LMU) for studieåret 2003-2004 (se vedlegg 1). 
Bakgrunn

Nye bestemmelser i universitets- og høgskoleloven §44 gir universitetets styre et ansvar for at læringsmiljøet ved universitetet er fullt forsvarlig ut fra en samlet vurdering av studentenes helse, sikkerhet og velferd (se vedlegg 2). Begrepet ’læringsmiljø’ omfatter i utgangspunktet alle faktorer som kan påvirke studentene i en studiesituasjon. Universitetet har imidlertid kun ansvar for de elementer av læringsmiljøet som rimelig kan anses å være innenfor universitetets kontrollsfære. Loven retter seg ikke mot undervisningsvirksomhet, men mer mot rammene for studentenes studier, herunder studentvelferd og fysiske og psykiske studieforhold. 

I loven spesifiseres en rekke krav som skal stilles til det fysiske læringsmiljøet. LMU har som oppgave å bidra til at kravene blir oppfylt, og være en pådriver i læringsmiljøarbeidet ved universitetet.

Universitetsstyret vedtok å opprette LMU i april 2003 (jf. sak 17-03, se vedlegg 2). LMU rapporterer direkte til universitetsstyret, og skal hvert år avgi rapport om universitetets arbeid med læringsmiljø.

LMU har nå vært i funksjon i nesten ett år. Utvalget har et firedelt mandat (se vedlegg 2). Virksomheten til LMU i den første funksjonsperioden omfatter alle delene av mandatet. 

LMU har levert en årsrapport om virksomheten i studieåret 2003-2004 med en vurdering av aktiviteten i forhold til utvalgets mandat. Av større tiltak som er omtalt i rapporten kan nevnes:

På campus er det foretatt en kartlegging av fysisk tilgjengelighet. Handlingsplan for studenter med funksjonshemning er utvidet med et kapittel om studenter med psykiske og sosiale problem, og tiltak for å bedre læringsmiljøet for disse studentene er under planlegging.

Videre har LMU innhentet informasjon om HMS-virksomheten ved UiTø, og hvordan studentene ivaretas i dette arbeidet. LMU har også skaffet seg kunnskap om det nye kvalitetssikringssystemet for utdanning som er under implementering ved Universitetet, og har startet arbeidet med å definere sin rolle innenfor dette systemet.

Årsrapporteringen fra LMU inngår som del av det nye kvalitetsikringssystemet for utdanning, som styret vedtok i sak 16-04 Godkjenning av kvalitetssikringssystem for utdanningsvirksomhet ved Universitetet i Tromsø. I dette systemet har LMU en viktig utførende rolle når det gjelder arbeidet med rammekvalitet. Rammekvalitet defineres som synonymt med helhetlig læringsmiljø, som igjen retter oppmerksomheten mot alle de ressurs- og trivselsmessige faktorene som er viktige for å skape en god ramme rundt de rent faglig-pedagogiske forhold i studiene. Gjennom den årlige lærings-miljørapporten til styret sikres et kontinuerlig fokus på rammekvalitet ved Universitetet i Tromsø. 

Universitetsdirektørens vurderinger

Med opprettingen av Læringsmiljøutvalget (LMU) har studentene fått sitt eget arbeidsmiljøutvalg. Et godt læringsmiljø legger grunnlaget for økt læringsutbytte og gode faglige resultater. Det er således et meget viktig arbeid som utvalget har fått ansvaret for å følge opp.

I og med at utvalget er nytt, har en stor del av aktiviteten i studieåret 2003-2004 vært konsentrert om å definere LMUs arbeidsoppgaver, noe som også gjenspeiler seg i årsrapporten. Neste års virksomhet vil fokusere mer på målrettet arbeid for bedring av læringsmiljøet.

Universitetsdirektøren anbefaler at årsrapporten fra LMU godkjennes.

Universitetsstyret godkjenner årsrapporten for studieåret 2003-2004 fra

Læringsmiljøutvalget (LMU).

